**เศรษฐกิจไทยมองไปข้างหน้า**

โดย ดร.ธนิต โสรัตน์

รองประธานสภาองค์การนายจ้างผู้ประกอบการค้าและอุตสาหกรรมไทย

วันที่ 6 ธันวาคม 2559

ท่ามกลางความโศกเศร้าและเศรษฐกิจที่มีแนวโน้มอาจไม่ขยายตัวได้อย่างที่คาดหวังแต่ปัจจัยความเชื่อมั่นของประเทศยังแข็งแกร่งทั้งจากความปลื้มปิติการได้องค์พระประมุขซึ่งจะเป็นเสาหลักยึดถือของคนไทยทั้งประเทศ อีกทั้งการมีโรดแมปเลือกตั้งที่ชัดเจนทำให้ประเทศยังคงก้าวเดินไปข้างหน้าได้อย่างมั่นคง

ขณะเดียวกันรัฐบาลอัดฉีดกระตุ้นเศรษฐกิจหนึ่งแสนล้านบาทลงไปในเศรษฐกิจฐานรากโดยหวังว่าจะทำให้เศรษฐกิจขยายตัวได้ จากนโยบายดังกล่าวแสดงให้เห็นว่าปี2560เศรษฐกิจจะขับเคลื่อนจากการลงทุนภาครัฐเพราะเศรษฐกิจโลกที่ดูเหมือนฟื้นตัวแต่ก็ยังดูมีความเสี่ยง เห็นได้จากการส่งออกของไทยที่ติดลบมาหลายปี อย่างไรก็ดีสัญญาณการฟื้นตัวของเศรษฐกิจโลกอาจมาจากการฟื้นตัวของสหรัฐอเมริกา ซึ่งนายโดนัลล์ ทรัมป์จะใช้นโยบายกระตุ้นเศรษฐกิจ 1.0 ล้าน ๆ เหรียญสหรัฐฯเพื่อให้เกิดการจ้างงานและอีกหลายโครงการในลักษณะที่เป็นประชานิยม ซึ่งจะทำให้เพิ่มกำลังซื้อในรูปแบบของการนำเข้าสูงขึ้น

หากเป็นจริงดังนี้เศรษฐกิจสหรัฐฯ อาจเป็นหัวจักรดึงเศรษฐกิจโลกซึ่งทั้งอียู จีน ญี่ปุ่น อาเซียน ล้วนมีสหรัฐฯ เป็นตลาดส่งออกหลัก ซึ่งประเทศไทยน่าจะได้อานิสงค์จากการส่งออกไปตลาดสหรัฐฯเพิ่มมากขึ้น อย่างไรก็ตามสื่อต่างชาติส่วนใหญ่ยังเห็นว่านโยบายดังกล่าวค่อนข้างขาดทิศทางและมีความรวนเรทั้งนโยบายการค้าเสรี นโยบายต่างประเทศโดยเฉพาะกับประเทศจีน รวมทั้ง มาตรการกีดกันทางการค้าอาจทำให้เศรษฐกิจโลกและเศรษฐกิจสหรัฐฯ ไร้ทิศทาง

กลับมาที่เศรษฐกิจไทยซึ่งอย่างไรเสียคงต้องพึ่งเศรษฐกิจโลกในระดับค่อนข้างสูง การที่หวังจะพึ่งส่งออกคงไม่ใช้ทางออกสอดคล้องกับกองทุนการเงินระหว่างประเทศหรือIMF ประเมินว่าเศรษฐกิจโลกปีหน้าถึงแม้จะขยายตัวได้แต่เป็นการขยายตัวได้เล็กน้อย ขณะที่ดัชนีผลผลิตอุตสาหกรรมปีนี้ปรับตัวเลขลดลงเหลือเพียงร้อยละ 0.5 และกำลังการผลิตภาคอุตสาหกรรมเดือนตุลาคมยังอยู่ในระดับต่ำประมาณ 65.4% ของกำลังการผลิตทั้งหมด โดยเฉลี่ยประเทศที่พัฒนาแล้วกำลังการผลิตลดลงเฉลี่ย 30% แสดงให้เห็นถึงความอ่อนแอของภาคอุตสาหกรรมและเป็นเหตุผลว่าทำไมการลงทุนของภาคเอกชนจึงยังไม่กลับคืนมา

มีคนถามผมบ่อย ๆ ว่าเศรษฐกิจไทยพ้นจุดต่ำสุดแล้วหรือยัง คำตอบขึ้นอยู่กับมุมมองซึ่งแตกต่างกัน หากเป็นหน่วยงานของรัฐซึ่งลงแรงและใช้เงินไปมากคงบอกว่าฟื้นตัวแล้วแถมในโค้งสุดท้ายยังออก เคมเปญช็อปเพื่อชาติเพื่อจะดึงเศรษฐกิจให้ขยายตัวได้ร้อยละ 3.3 ในมุมมองของผมแบบไม่อคติและไม่เชียร์ใคร เห็นว่าเศรษฐกิจไทยถึงแม้ปีนี้อาจจะโตไม่ได้ตามเป้าแต่ถือว่าสูงสุดในรอบ 4 ปีนับแต่ปี 2556 ขณะที่ปี 2557 ขยายตัวได้เพียง 0.8% ถือว่าเศรษฐกิจขยายตัวได้ต่ำสุด

อย่างไรก็ตาม สำหรับชาวบ้านคงไม่มองเรื่องเศรษฐกิจจะขยายตัวเท่าไร แต่ขอให้การทำมาค้าขายไม่ติดขัด กำลังซื้อต้องพึ่งราคาสินค้าเกษตรโครงการต่าง ๆ ที่เข้าไปช่วยเหลือต้องเห็นผลจริงจังไม่ใช่แค่ภาพลักษณ์ ช่วงนี้ไม่รู้จะพึ่งใครนึกถึงแต่ลุงตู่คนเดียวจริง ๆ นะครับ

*(สนใจรายละเอียดเพิ่มเติมดูได้ทางเว็บไซต์ www.tanitsorat.com หรือ www.facebook.com/tanit.sorat)*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*